Acu’ doi ani, cînd am scris că domnul Klaus Iohannis îmi pare a fi la fel de inteligent ca un dulap săsesc, mă amăgeam cu ideea că respectivul dulap ar avea un sertar secret cu oarece giuvaericale, care i-ar potența valoarea.

Deoarece ele n-au ieșit la iveală pînă acum, sociologul Alfrei Bulai a propus, într-un număr special al Adevărului de săptămîna trecută, luarea în considerare a balamalei românești, care ar fi mai de preț decît dulapul în sine.

Ce să ne mai ascundem după deget, consoarta domnului Iohannis e mai isteață decît Klaus, drept care la Cotroceni ar trebui instalat celebrul cabinet numărul doi, ce ar suplini autismul prezidențial și ar pune un accent mai zvăpăiat pe sintaxa obosită a mutălăului.

Ca orice neamț adevărat, care la ora de geografie își trage casca pe ochi, Iohannis visează să facă din România o țară milităroasă, capabilă să-i bată pe muscali la poponeață cu scutul de la Deveselu și să-i alunge dincolo de Urali.

Cu atîția consilieri prezidențiali înlemniți în chihlimbarul săsesc, cine altcineva l-ar putea opri pe Klaus din pornirile sale belicoase, decît prima doamnă a țării:

– Pot, mamițo, să mă joc puțin cu tunul Bertha?

– Da, puiuț, numai nu cumva să ieși cu el afară din curte!